P r e d k l a d a c i a   s p r á v a

Správu o stave ochrany práce a o činnosti orgánov štátnej správy v oblasti inšpekcie práce za rok 2005 na rokovanie vlády Slovenskej republiky predkladá Ministerstvo práce, sociálnych vecí a rodiny Slovenskej republiky podľa § 4 ods. 1 písm. n) zákona č. 95/2000 Z. z. o inšpekcii práce a o zmene a doplnení niektorých zákonov v znení neskorších predpisov a bodu B.3 uznesenia vlády Slovenskej republiky č. 475 z 11. júna 2003. 
Správa obsahuje poznatky orgánov inšpekcie práce v oblasti ochrany práce, ktoré zistili pri plnení svojich úloh v roku 2005 a najdôležitejšie údaje o ich činnosti v uvedenom období. V prílohách obsahuje tiež informácie rezortov zdravotníctva, hospodárstva, obrany, vnútra, Generálneho riaditeľstva Zboru väzenskej a justičnej stráže rezortu spravodlivosti, Generálneho riaditeľstva Železničnej polície rezortu dopravy, telekomunikácií a pôšt a Colného riaditeľstva Slovenskej republiky rezortu financií o stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia z práce za rok 2005, ktoré pripravili ich orgány dozoru v oblasti bezpečnosti a ochrany zdravia pri práci v rozsahu pôsobnosti ustanovenej osobitnými zákonmi. 
Správa nemá finančný, ekonomický, environmentálny vplyv, vplyv na zamestnanosť ani na podnikateľské prostredie.
Výkon inšpekcie práce i štátneho dozoru v oblasti bezpečnosti a ochrany zdravia pri práci má kladný vplyv na dodržiavanie práva. Pozitívne ovplyvňuje celkovú sociálnu situáciu a znižuje nároky na verejné zdroje potrebné na reparáciu negatívnych následkov nevhodných pracovných podmienok. Má tiež pozitívny vplyv na ekonomiku zamestnávateľov, a to v spojitosti s uplatňovaním pracovných podmienok pôsobiacich na zvyšovanie kvality práce, kvality výrobkov a poskytovaných služieb.